## Pravilnik o izmjenama i dopunama Pravilnika o razvrstavanju poslovnih subjekata prema Nacionalnoj klasifikaciji djelatnosti 2007. - NKD 2007.

### NN 16/2012 (8.2.2012.), Pravilnik o izmjenama i dopunama Pravilnika o razvrstavanju poslovnih subjekata prema Nacionalnoj klasifikaciji djelatnosti 2007. - NKD 2007.

DRŽAVNI ZAVOD ZA STATISTIKU

480

Na temelju članka 5. stavka 3. i članka 8. stavka 2. Zakona o Nacionalnoj klasifikaciji djelatnosti (»Narodne novine« broj 98/94.) i Odluke o Nacionalnoj klasifikaciji djelatnosti 2007. – NKD 2007. (»Narodne novine« broj 58/07. i 72/07.) ravnatelj Državnog zavoda za statistiku donosi

PRAVILNIK

O IZMJENAMA I DOPUNAMA PRAVILNIKA O RAZVRSTAVANJU POSLOVNIH SUBJEKATA PREMA NACIONALNOJ KLASIFIKACIJI DJELATNOSTI 2007. – NKD 2007.

Članak 1.

U Pravilniku o razvrstavanju poslovnih subjekata prema Nacionalnoj klasifikaciji djelatnosti 2007. – NKD 2007. (»Narodne novine« broj 80/07. i 45/09.) mijenjaju se članci 12 a., 12 b. tako da glase:

»Članak 12 a.

Matični broj dodjeljuje se kandidatima za Predsjednika Republike Hrvatske, nositeljima nezavisnih lista na izborima za članove u Europski parlament, kandidatima za općinskog načelnika, gradonačelnika, župana i gradonačelnika Grada Zagreba, nositeljima nezavisnih lista na izborima za zastupnike u Hrvatski sabor i kandidatima za zastupnike pripadnika nacionalnih manjina te nositeljima nezavisnih lista na izborima za članove predstavničkih tijela jedinica lokalne i područne (regionalne) samouprave, koji su, u skladu sa Zakonom o financiranju političkih aktivnosti i izborne promidžbe (»Narodne novine« broj 24/11. i 61/11., u daljnjem tekstu Zakon o financiranju), dužni otvoriti poseban račun za financiranje izborne promidžbe.

Matični broj dodjeljuje se i nezavisnim zastupnicima, zastupnicima nacionalnih manjina i nezavisnim članovima predstavničkih tijela jedinice lokalne i područne (regionalne) samouprave koji su, u skladu sa Zakonom o financiranju, dužni voditi poslovne knjige.

Članak 12 b.

Matični broj subjektima iz članka 12 a. određuje Državni zavod za statistiku u sjedištu tijela ili preko svojih područnih jedinica po županijama odnosno upravnog tijela Grada Zagreba nadležnoga za poslove statistike.

Subjekti iz članka 12a. st. 1., prije određivanja matičnog broja za financiranje troškova izborne promidžbe, dužni su potpisati izjavu kojom se obvezuju da će dodijeljeni matični broj upotrebljavati za izbornu promidžbu i da će zatvoriti matični broj koji je dodijeljen radi otvaranja posebnog računa:

– ako njihove kandidature ne budu pravovaljane – u trenutku zatvaranja posebnog računa za financiranje izborne promidžbe,

– ako ne budu izabrani na izborima na kojima sudjeluju kao kandidati – u trenutku zatvaranja posebnog računa za financiranje izborne promidžbe

– subjekti iz članka 12a. st. 1., koji po njihovom izboru nisu dužni voditi poslovne knjige – u trenutku zatvaranja posebnog računa za financiranje izborne promidžbe.

Ukoliko je subjektima iz članka 12a. st. 2. već dodijeljen matični broj za potrebe otvaranja posebnog računa za financiranje izborne promidžbe, koristit će isti matični broj i za potrebe vođenja poslovnih knjiga koje su subjekti iz članka 12a. st. 2. dužni voditi kao zastupnici u Hrvatskom saboru, odnosno članovi predstavničkih tijela jedinice lokalne i područne (regionalne) samouprave.

Obavijest o dodjeli matičnog broja iz stavka 1. ovog članka izdaje se na temelju posebnog zahtjeva, u tri primjerka, od kojih jedan zadržava Državni zavod za statistiku.

Obavijest o potrebi zatvaranja matičnog broja iz stavka 2. ovog članka subjekti iz članka 12a. dužni su dostaviti Državnom zavodu za statistiku u sjedištu tijela ili područnoj jedinici po županijama odnosno upravnom tijelu Grada Zagreba nadležnom za poslove statistike u roku od 15 (petnaest) dana po zatvaranju posebnog računa za financiranje izborne promidžbe.«

Članak 2.

Članak 12 c. briše se.

Članak 3.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-01/12-01/5
Urbroj: 555-13-02-12-1
Zagreb, 3. veljače 2012.

Ravnatelj
**dr. sc. Ivan Kovač**, v. r.

Pravilnik, NN 16/2012-480